**ZÁPIS č. 5**

**Z RIADNEHO ZASADNUTIA SPRÁVNEJ RADY TASR**

**30. mája 2013 so začiatkom o 15.00 h**

**Prítomní členovia správnej rady:** Vladimír Masár, Peter Alakša, Boris Chovanec, Ján Sand,

**Ospravedlnená:** Eliška Holásková

 **Hostia:** doc. Mgr. art. Dušan Jarjabek, Ing. Pavol Abrhan, PhDr. Jaroslav

 Rezník, generálny riaditeľ TASR

**Miesto konania:** Bratislava, Lamačská cesta 3, TASR

Na úvod predseda rady privítal zástupcov parlamentného výboru pre kultúru a médiá Dušana Jarjabka a Pavla Abrhana, ktorí sa zúčastnili na rokovaní Správnej rady TASR.

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda SR TASR Vladimír Masár. Konštatoval, že rada je uznášania schopná a navrhol program zasadnutia:

**Program:**

1. **Hodnotenie plnenia rozpočtu TASR k 31.3.2013**
2. **Vyhodnotenie pokrytia MS v hokeji**

 **3. Priebežná správa o kampani na portál teraz.sk**

**4. Rôzne**

**UZNESENIE č.22/2013:**

Členovia rady schválili program zasadnutia:

Za : 4 Proti: 0 Zdržal sa: 0

**Uznesenie bolo prijaté.**

1. **Hodnotenie plnenia rozpočtu TASR k 31.3.2013**

Predseda rady požiadal generálneho riaditeľa TASR, aby odprezentoval predložený materiál.

PhDr. Rezník uviedol, že príjmy a výdavky rozpočtu sa za prvý štvrťrok pohybujú v predpokladaných mantineloch napriek výrazne omeškaným platbám niektorých stredne veľkých klientov, ktoré spôsobuje ich začínajúca druhotná platobná neschopnosť. Odchýlky v príjmoch sú kompenzované redukciou výdavkov. Manažment TASR robí všetko pre to, aby na konci roka rozpočet skončil v plusovom stave.

 Z údajov k 31.3.2013 percentuálne plnenie v položke Príjmy spolu

 bolo vykázané vo výške 27,13 %, výdavky vo výške 25,31 % .

 Z podrobnejšieho rozboru zložiek príjmovej časti rozpočtu vyplýva, že

 za I. štvrťrok sa TASR podarilo naplniť rozpočet v položke

 administratívne a iné poplatky vo výške 18,58 % v rámci ktorej sa klasifikuje

 predaj spravodajských služieb. Položka bežné transfery bola čerpaná vo

 výške 33,33 %, čo pozitívne ovplyvnilo celkovú bilanciu TASR.

 Ďalej uviedol, že čerpanie výdavkov spolu bolo k 31.3.2013 vykázané

 vo výške 25,31 % z ročného rozpočtu.

 Zdôraznil, že jednotlivé položky výdavkovej časti rozpočtu sú

 čerpané v súlade s plánom. Vyšší percentuálny rozdiel je

 zaznamenaný iba v položke bežné transfery, v rámci ktorej bolo

 klasifikované  odchodné vyplatené jednému zamestnancovi.

 Na záver generálny riaditeľ povedal, že týmito pohybmi dosiahla

 celková bilancia TASR 81 914 Eur.

 Prebytok tlačovej agentúry po vylúčení prevodu prostriedkov

 z predchádzajúcich rokov vo výške 151 720 Eur a navýšení o zmenu

 stavu vybraných záväzkov a pohľadávok v sume 71 844 Eur je vo

 výške 2 038 Eur.

Predseda Správnej rady TASR V.Masár poďakoval generálnemu riaditeľovi a otvoril rozpravu.

 **V.Masár** – položku príjmy zhodnotil kladne. Konštatoval, že výdavky tiež zodpovedajú prvému kvartálu. Poukázal však na vysoké pohľadávky, kde je potrebné byť opatrný a upozornil, že je nutné túto položku pozorne sledovať.

Keďže členovia rady nemali otázky do diskusie, predseda rady V. Masár navrhol uznesenie.

.

**UZNESENIE č.23/2013:**

Správna rada TASR berie na vedomie predložený materiál - plnenie rozpočtu TASR k 31.3.2013. Ukladá generálnemu riaditeľovi predložiť na septembrové rokovanie rady analýzu pohľadávok TASR z hľadiska času, objemu a citlivosti.

Za : 4 Proti: 0 Zdržal sa: 0

**Uznesenie bolo prijaté.**

1. **Vyhodnotenie pokrytia MS v hokeji**

V.Masár- predseda rady odovzdal slovo generálnemu riaditeľovi J.Rezníkovi, aby vyhodnotil pokrytie MS v hokeji.

 Na úvod generálny riaditeľ povedal, že Majstrovstvá sveta v ľadovom hokeji 2013 vo Fínsku boli najvýznamnejším športovým podujatím roka z pohľadu účinkovania slovenskej štátnej hokejovej reprezentácie.

Informoval členov rady, že TASR vyslala do Helsínk dvoch reportérov. Od 2.5. zabezpečoval slovné, zvukové a videospravodajstvo Michal Tegza a Martin Baumann dodával fotospravodajstvo.

Vyslaní redaktori denne prispievali do servisov aktualitami a zaujímavosťami z diania okolo slovenskej reprezentácie. M. Tegza v sťažených podmienkach dodával aj zvukové materiály a videoreportáže.

Z hľadiska práce fotoreportéra M. Baumanna treba skonštatovať, že MS 2O13 pokryl na veľmi dobrej úrovni, keď zaznamenával pravidelne okrem zápasov aj tréningy slovenských hokejistov a ich mimozápasové aktivity. Zápasy zvládal predovšetkým rýchlo a obrazom veľmi kvalitne a výrazne tak prevýšil iné agentúry. Zachytil vždy aj dianie okolo zápasu: fanúšikov, osobnosti, zákulisie. Obrazová redakcia MS reflektovala aj domácimi foto a videoreportážami zo sledovania rozhodujúcich zápasov na rôznych miestach Slovenska. Spolu počas podujatia vydala redakcia 1000 fotografií, 625 z toho poslal M. Baumann z dejiska. M.Tegza poslal zo šampionátu 22 videoreportáží

Športová redakcia v Bratislave pokrývala podujatie koncepčne z hľadiska štatistík, zápasových referátov a zaujímavostí.

 Na záver generálny riaditeľ vyzdvihol, že výsledkom kvalitnej práce vyslaných redaktorov, ale aj oboch redakcií v Bratislave bola aj zvýšená publicita TASR správ na internete a v printových vydaniach odberateľov.

Predseda rady poďakoval generálnemu riaditeľovi a otvoril rozpravu.

**P.Abrhan** – sa zaujímal, či výstupy z MS 13 sú porovnateľné s minulým rokom

**J. Sand** - sa pýtal na ocenenie vyslaných reportérov.

**J.Rezník**- skonštatoval, že výstupy z MS 13 sú z hľadiska kvantity i kvality zhruba na úrovni minulého roka a vyslaných redaktorov odmení.

Po ukončení diskusie dal predseda rady hlasovať o uznesení

**UZNESENIE č. 24/2013:**

Správna rada TASR berie na vedomie materiál - Vyhodnotenie pokrytia MS v hokeji

Za:4 Proti:0 Zdržal sa: 0

 **Uznesenie bolo prijaté.**

1. **Priebežná správa o kampani na portál teraz.sk**

Predseda rady požiadal generálneho riaditeľa, aby odprezentoval predložený materiál.

PhDr. Rezník informoval členov rady, že Tlačová agentúra Slovenskej republiky spustila začiatkom mája 2013 pre svoju komunikačnú vlajkovú loď, spravodajský portál Teraz.sk reklamnú kampaň s claimom MÁTE PRÁVO NA DETAILY, ktorá bude pokračovať.

 Poznamenal, že za rok svojej existencie sa spravodajský portál teraz.sk, ktorý pracuje s agentúrnym spravodajstvom Tlačovej agentúry Slovenskej republiky, doteraz bez akejkoľvek reklamnej podpory, vypracoval medzi relevantné spravodajské portály v SR. Povedal, že koncom marca 2013 sme vstúpili do AIM, kde aj ich čísla potvrdili stabilnú pozíciu teraz.sk. Cieľom súčasnej kampane je teda zvýšiť povedomie o existencii portálu a následne ďalej zvyšovať aj jeho návštevnosť.

Generálny riaditeľ podrobne informoval o zadaní konceptu pre kreatívne agentúry, vrátane návrhov scenárov televíznych spotov, rozhlasových spotov a kľúčových vizuálov kampane a taktiež práv na použitie konceptu na celé územie SR na dobu 5 rokov. Prítomným ukázal navrhované vizuály.

 Uviedol, že mediamix celoslovenskej kampane pozostáva z televízie, rozhlasu, printmédií, internetu a out-of-home médií.

 Ďalej informoval, že od konca mája a v júni bude kampaň pokračovať aj v printmédiách.

Out – of – home médiá sú umiestnené v najväčších slovenských mestách, počas mája 2013 sú vizuály kampane na billboardoch, megaboardoch a citylightoch.

V zmysle pokynu generálneho riaditeľa aj všetci zamestnanci TASR začali vo svojich mailových schránkach používať digitálny podpis s vizuálom kampane, čo je tiež jeden z mimoriadne efektívnych nástrojov na rozšírenie vizuálov kampane medzi cieľovú skupinu. Z TASR denne odchádzajú tisíce e-mailov a všetci, s ktorými redaktori a ostatní pracovníci TASR komunikujú, sa priamo z e-mailu môžu prekliknúť na spravodajský web Teraz.sk

Vizuály kampane sú použité aj na profiloch Teraz.sk na sociálnych sieťach.

Predseda správne rady poďakoval generálnemu riaditeľovi za odprezentovaný materiál a otvoril diskusiu.

V. Masár – sa zaujímal , či bola zadefinovaná cena a akou formou sa súťažilo v rámci verejného obstarávania.

J.Rezník- cena bola len jedným z faktorov, hoci významným. V rámci verejného obstarávania sa použila forma prieskumu trhu vzhľadom na skutočnosť, že išlo o zákazku s nízkou hodnotou.

Následne dal predseda Správnej rady TASR hlasovať o predloženom materiáli.

**UZNESENIE č. 25/2013:**

Správna rada TASR berie na vedomie materiál - Priebežnú správu o kampani na portál teraz.sk

Za:4 Proti:0 Zdržal sa: 0

 **Uznesenie bolo prijaté.**

1. **Rôzne**

Generálny riaditeľ informoval prítomných, že v stredu 29.5. 2013 bola vyhodnotená verejná obchodná súťaž o najvhodnejší návrh na uzavretie kúpnej zmluvy na predaj nehnuteľnosti TASR v Mýte pod Ďumbierom. Poznamenal, že súťaž bola v súlade s § 5 ods. 1 zákona č. 176/2004 Z. z. o nakladaní s majetkom verejnoprávnych inštitúcií a o zmene zákona Národnej rady Slovenskej republiky č. 259/1993 Z. z. o Slovenskej lesníckej komore v znení zákona č. 464/2002 Z. z. (ďalej len „zákon č. 176/2004 Z. z.“) . Generálnym riaditeľom bola menovaná trojčlenná komisia, ktorá návrhy vyhodnotila. Keďže zo súťaže vyšiel záujemca – požiadal členov rady o súhlas, aby ho mohol vyzvať k uzatvoreniu kúpno-predajnej zmluvy.

Členovia rady prijali túto informáciu s potešením, keďže odpredaj nepotrebného nehnuteľného majetku riešili už viackrát na svojom zasadnutí. B. Chovanec- informoval o možných formách prevodu finančných prostriedkov. Predseda rady vyslovil požiadavku, aby napriek opakovanému riešeniu odpredaja nepotrebného nehnuteľného majetku, generálny riaditeľ predložil všetky relevantné materiály. Následne  navrhol uznesenie .

**UZNESENIE č. 26/2013:**

Správna rada TASR schvaľuje, aby generálny riaditeľ postupoval s potencionálnym záujemcom o Rekreačné zariadenie v Mýte pod Ďumbierom v zmysle legislatívnych pravidiel. Zároveň zaväzuje GR, aby na ďalšie rokovanie rady predložil materiály k vyhodnoteniu verejnej obchodnej súťaže na predaj nehnuteľnosti TASR v Mýte pod Ďumbierom.

Za:4 Proti:0 Zdržal sa: 0

**Uznesenie bolo prijaté.**

Na záver rokovania správnej rady sa prítomní zástupcovia parlamentného výboru pre kultúru a médiá zaujímali o aktuálne problémy TASR, stav súdnych sporov a nastolili aj otázku systematického financovania TASR ako tretieho piliera verejnoprávnosti.  D.Jarjabek poznamenal, že touto návštevou chceli ukázať určitý záujem a spoluúčasť na tom, čo TASR robí.

Členovia správnej rady sa dohodli na termíne ďalšieho zasadnutia 06.06. 2013 (štvrtok) o 15,00 h.

Bratislava 30. 5. 2013

Zapísal: V. Masár v. r.

 Predseda správnej rady TASR